Video: Sewejarige blits 100 m in 13.48 s!Die sewejarige Rudolph Ingram is ’n internetsensasie ná ’n video van hom gedeel is waar hy die 100 m in 13.48 s voltooi. Foto: Facebook. Met sy rastalokke, blokkiesmaag en arrogante stappie, lyk Rudolph “Blaze” Ingram of hy veel eerder op die silwerskerm tuis sal wees as agter die huiswerkboeke. Maar die sewejarige Florida-boorling is reeds ’n ster op sosiale media en hy het amper 400 000 volgelinge op Instagram, ná ’n video van hom verskyn het waar hy die 100 m in ’n verstommende tyd van 13.48 s afgeblits het. By dieselfde byeenkoms het hy die 60 m in ’n tyd van 8.49 s kafgedraf! In ’n onderhoud met Runner’s World, het die sewejarige se pa, Rudolph Ingram senior, gesê dat sy seun se kompeterende geaardheid en sy werksetiek hom vinniger as sy teenstanders maak. Ingram het binne ses maande sy vorige 100 m-rekord van 14.59 s (in Augustus verlede jaar) met meer as ’n sekonde verbeter. Met sy blokkiesmaag en rastalokke lyk hy meer soos ’n aksiefilmster, as ’n sewejarige. Foto: Facebook. “Hy hardloop al vandat hy vier jaar oud is en al hou ek nie baie daarvan om dit te sê nie, glo ek dat hy ’n een‑uit-’n-miljoen-kind is.” Sy Amerikaanse voetbalvaardighede het die Amerikaners ook in ekstase.